AUCT วิ่งฉิว 6% โบรกฯเชียร์ “ซื้อ” มองไตรมาส 4/63 ฟื้นแกร่ง ชูเป้า 13.60 บ.
AUCT วิ่งฉิว 6% โบรกฯเชียร์ “ซื้อ” มองไตรมาส 4/63 ฟื้นแกร่ง ชูเป้า 13.60 บ.
13 ม.ค. 2564

ผู้สื่อข่าวรายงานว่า ราคาหุ้น บริษัท สหการประมูล จำกัด (มหาชน) หรือ AUCT ณ เวลา 14.36 น. อยู่ที่ระดับ 10.20 บาท บวก 0.60 บาท หรือ 6.25% สูงสุดที่ระดับ 10.30 บาท ต่ำสุดที่ระดับ 9.60 บาท ด้วยมูลค่าการซื้อขาย 64.82 ล้านบาท

ด้านบล.ฟิลลิป (ประเทศไทย) ระบุในบทวิเคราะห์ แนะนำ “ซื้อ” เป้า 13.60 บาท โดยมองว่าแนวโน้มกำไรสุทธิในงวดไตรมาส 4/63 จะฟื้นตัวจากไตรมาส 3/63 จากมาตรการความช่วยเหลือผู้ที่ได้รับผลกระทบจากโควิด-19 รอบแรกค่อยๆ หมดลง ดังนั้นผลการดำเนินงานของ AUCT ที่ก่อนหน้านี้ได้รับผลกระทบจากปริมาณรถเข้าประมูลน้อยจะค่อยๆ คลี่คลายลง ซึ่งปัจจุบันส่วนใหญ่เริ่มกลับมาปกติแล้ว และช่วยหนุนกำไรไตรมาส 4/63 ให้ฟื้นกลับมา
ทั้งนี้ ยังคงคำแนะนำ “ซื้อ” ด้วยเศรษฐกิจที่ยังเปราะบาง ทำให้ฝ่ายวิจัยยังคงมีมุมมองเชิงบวกต่อธุรกิจที่คาดจะได้ประโยชน์จากจำนวนรถเข้าประมูลเพิ่มมากขึ้นภายใต้สถานการณ์โควิด-19 คลี่คลาย รวมถึงมาตรการความช่วยเหลือต่างๆ จบลง เพื่อสะท้อนถึงสภาพเศรษฐกิจที่แท้จริง ทั้งนี้ เบื้องต้นทางฝ่ายยังคงราคาพื้นฐานปี 64 ที่ 13.60 บาท ซึ่งยังมีส่วนราคาจากราคาหุ้นในปัจจุบัน